5
Boc Plình Ta-atoq
1 “Ìh creo dang beq! I ca cabô tèu ìh ùh?
Ìh wìh hlài waiq dang 'bài 'bình plình hadròih leq?
2 Manoh loq nòih jêh cachìt mangai blùng,
bìac loq tagrình jêh cachìt mangai hèm tŏih.
3 Au khoi hnoq mangai blùng loh riah;
mahaq tajòi 'mòi hnem haq 'bìq waiq hanip.
4 Con caiq haq ùh jah catèm, 'bìq wì padit padiang ŏi jang 'mang ngo phôq,
mahaq ùh i ca cabô dŏih dèch.
5 Mangai pangot hrah caq da haq 'mau,
hloi xam 'mau ma hon ta hila wì xôq tablah yŏc.
Mangai broq pađim ham yŏc cùng hang haq.
6 Ma jah 'màng aih bìac ranàc ùh loh enh braih,
bìac nan xa ùh xài tŏc enh taneh;
7 Mahaq con mangai xa-ông loh
đòiq chìuq xalep tìah ca riang ùnh pan tŏc.
8 “Phàn au, au dang chaq Boc Plình,
anoi bìac dađeh ca Haq.
9 Chuaq broq bìac càn caiq ùh nui jah 'nhro,
broq bìac halac, rèn ùh nui dìq;
10 Haq am mè pùc crŏng taneh,
am diac bình ta đùng taneh,
11 Chuaq dèch 'bài mangai ùh nèn,
wèq ban 'bài mangai mango jah lem bùi.
12 Haq raliang đac trong hatình 'mèq da mangai gô pla,
đòiq bìac tì wì ma tình ca broq ùh jah gêh.
13 Haq rùp mangai doi dađeh rabiaq hlac dèh ta trong bìac gô pla,
manoh hatình 'mèq da mangai gô pla loh ca raliang.
14 Dahì wì glàm clam clôiq, jò 'ne hì wì rawò lam,
'màng ca jò damang.
15 Boc Plình dèch mangai pa claih ca pla chang gùm,
claih ca tì da mangai càn dêh.
16 'Màng aih mangai pa jah i bìac ngèh gòm,
phàn mangai ùh ta-atoq ca'nhìp hacùng.
17 “Xôq ramŏt ca mangai leq ma Boc Plình tagàih lech ca haq!
Apaq ngan 'yoh bìac ta'mroq hnài da Chuaq I Cwìang Itai Dìq Dŏng.
18 Ma jah 'màng aih Haq broq đòiq loh habau,
hi khoi Haq baxìa hlài; Haq broq loh jìq, hi khoi tì Haq broq brêh.
19 Jò glàm bìac ranàc tadràu loq tapèh yàng
Haq xôq dŏih dèch ìh enh bìac ngang dù.
20 Jò pangot hrah, Haq dèch ìh đòiq claih ca cachìt,
wa jò i bìac tajêh poh, Haq dèch ìh claih ca chang gùm.
21 Ìh jah mot claih ca hacùng bàu capoch 'mèq;
ùh hìaq loq crè jò bìac ranàc trùh.
22 Ìh jah do mùh jò hnoq bìac raliang piang wa bìac pangot hrah,
hadai ùh crè ca ngè rìh ta rôm.
23 Ma jah 'màng aih ìh khoi broq wêh jao ca hmu ta đùng taneh;
wa 'bài ngè rìh ta rôm jah hatroq ca ìh.
24 Ìh jah hnoq dèh hnem traiq ŏi aiq;
jò rèn 'bài ngè aban, jah ùh hìaq hnhung cleq.
25 Hadai jah hnoq dèh xinoi bu bàc,
wa con xau bàc 'màng ca nhat ta taneh.
26 Ìh mùt ta ralùng jò hanam khoi bàc,
'màng ca achaoq 'mau wì gat troq jò.
27 “Cô, nhèn khoi ngan lam ngan hlài bìac aih, haq joq 'nàng 'màng aih;
Tamàng beq, èh cla jah canao loq bìac aih.”