28
Xìn Chuaq Tamàng Bàu Waiq Khàn da Au
Đawit Achìh
1 Chuaq ôi, au creo dang Ìh,
Ìh hmu xèm da au.
Xìn paq caxet don, tàng Ìh hatenh,
èh au tìah ca mangai loh ta ralùng.
2 Xìn Ìh tamàng bàu waiq khàn da au jò
au waiq dang xìn jùp đò au,
jò au dèch tì ngìa 'nah ta nòi
ma dìq jaq hadròih da Ìh.
3 Xìn paq dùng au pajùm ti mangai dù,
ma jah 'màng aih wì haq mangai i hacùng capoch
lem hatroq ca mangai haten hatìa,
mahaq manoh wì bình bìac ngang dù.
4 Xìn ca'naih hlài da wì haq tiaq bìac broq
wa bìac ngang dù da wì haq;
ca'naih hlài da wì haq tiaq bìac tì wì haq khoi broq,
èh 'ràng hlài ca wì haq bìac baxa tajì ca wì khoi broq.
5 Taiq wì ùh hèm trùh bìac broq da Chuaq,
xam bìac tì Haq khoi broq,
èh Chuaq jah blai bahech đac wì haq
wa ùh dèch tŏc wì haq hòm.
6 Manè pôi Chuaq,
ma jah 'màng aih Haq khoi tamàng bàu waiq khàn au.
7 Chuaq, Haq padren wa khìan da au;
manoh au lùi canòm Haq, au jah jùp đò.
Au dìq jaq lem bùi
wa calêu padèch hiniq Chuaq.
8 Chuaq, Haq padren ca jàn da Haq.
Haq đôn pagia da mangai khoi xùt dàu da Haq.
9 Waiq xìn Chuaq dèch dŏih jàn da Ìh, èh am xôq ramŏt ca wì haq;
wèq ban wì haq wa payòng wì haq trùh hloi hloi.